《和楼倅宗簿》
宋代·刘宰

草莽莽兮平台，鸟翩翩兮去来。
侧身兮引睇，长太息兮徘徊。
揽余辔兮高骛，岂不夙夜兮谓行多露。
漱流泉兮枕石，憺无宫宫兮得我所来。
同心兮离居，未倾盖兮有书。
岁既晏兮无娱，我思君兮君开关而望余。
余幼好此奇服兮，岁荏苒而华颠。
闻若人之好修兮，搴众芳而独专。
结微情以陈词兮，鳞鸿杳以夫傅。
惟圣哲之茂行兮，在举能而任贤。
横江湖以扬舲兮，宁维楫之可捐。
烂晨光兮破群幽，清风发兮凉气飕飕。
琼佩兮锵锵，玉鸾鸣兮啾啾。
时不可兮骤得，君胡为乎不此留。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。